
			Modern-day partisans of enlightenment may like to think of history as a saga of continuing progress culminating in their own unrivalled wisdom, but Hobbes was fully aware that the moral and political gains of one generation are very often lost by the next.

			John Gray

		

	
		
			Vinteren kommer, 1962

			Postapokalyptisk litteratur har fått et realt oppsving de senere årene. Det er ikke så rart, for dystopiske historier blir gjerne lest i tider der folk føler på usikkerhet og tapt fremtidstro. Etter verdenskrigen skulle atombomben bli et slags dreiepunkt for en rekke dystre fortellinger om menneskehetens undergang. Særlig On The Beach av Neville Shute og Alas, Babylon av Pat Frank blir husket og trykkes stadig i nye opplag. 

			John Christophers dystopier har også funnet veien til pressene igjen. I hjemlandet Storbritannia er han mest kjent for Tripod-serien, som også ble en gedigen seriesuksess på BBC på åttitallet. Christopher forbindes gjerne med underholdningslitteratur, men er nå å finne i Penguins Modern Classic-serie. Som den Fluenes Herre-aktige Death of Grass (fra 1956); om hvordan kultiverte middelklassefolk forfaller til beinhardt barbari i kamp for å overleve i ruinene av Storbritannia etter atombomben. 

			Christophers beste er The World in Winter (fra 1962); en roman som er underlig aktuell. Den kan leses som en identitetspolitisk tidskoloritt. Men den kan også tolkes som en resignert illustrasjon over vår egen tid. 

			Den ytre handlingen i The World In Winter er om en ny istid som fører til at Storbritannia og resten av den nordlige halvkule praktisk talt blir ubeboelig. Ekstrem sult og massedød følger og de med nok ressurser og forsyn flykter til Afrika for å overleve. En av dem er journalisten Andrew Leedon, som etter mye strev klarer å komme seg til det tidligere britiske protektoratet Nigeria. Der oppdager han at pengene hans er verdiløse. I tillegg er rasepolitikken snudd på hodet. I et område som tidligere hadde vært sentrum for europeisk slavehandel blir det praktisert apartheid mot de hvite – i alle fall om de hvite er fattige. De svarte har hvite konkubiner, de hvite bor i slummen. Overalt møter den hjemløse Leedon svarte mennesker som snakker til ham som annenrangs. Det går ikke bra med Leedon, inntil han får hjelp av en nigeriansk journalistkollega som han en gang hadde hjulpet i London. Ved et lykketreff får Leedon en god jobb, godt med penger og et fint hjem. En middelklassetilværelse i Afrika. 

			Det var nok relativt freidig av Christopher å skrive denne boka i en tid da de britiske imperiene hadde falt og Enoch Powell herjet nasjonen med sine innvandringsdommedagsprofetier. På metaplan kan romanen leses som en kommentar til Storbritannias forhold til sine tidligere kolonier. The World in Winter er også et tidsbilde, med et språk som oppfattes som rasistisk i dag. Ord som negro, nigger, sambo, mammy og darkie går igjen, uten at forfatteren tar noen litterære grep som egentlig diskrediterer bruken av disse. Men her ligger også noe av det interessante i boka, nemlig dens tvetydighet og historiske ballast, som man bare kan håpe ikke fanges opp av språkpolitiet. 

			I forordet beskriver den britisk-indiske forfatteren Hari Kunzru The World in Winter som «Christopher’s tale of national and racial untergang». Den er en «klagesang over tapt status» men også et «progressivt tankeeksperiment», skriver Kunzru. For selv om Christopher gir oss en fortelling om den grusomme skjebnen til en hvit middelklassemann som mister alt og behandles som et dyr, er underteksten like fullt også moralsk: Hva du ikke vil at noen skal gjøre mot deg, det skal du ikke gjøre mot andre.

			Mot slutten reiser Leedon sjøveien tilbake til London med en nigeriansk ekspedisjon på jakt etter ressurser (altså en slags kolonialisme i revers). Der møter de overlevende briter som har organisert seg i ekstremt voldelige gjenger. På tross av kulde, matmangel og barbariske tilstander velger Leedon likevel å bli værende i London. Heller enn å reise tilbake til et godt klima med greie fremtidsutsikter og vennskap. 

			The World in Winter kan betraktes som en slags Candide oversatt til etnisitet og rase: Du skal dyrke din egen hage, du skal bli med ditt folk. Det er her boka virkelig er interessant. 

			Hari Kunzru skriver: 

			Christopher er ingen «white supremacist», sinnet hans mot ondsinnet fordomsfullhet står der svart på hvitt. Men The World in Winter er også en bok for sin tid, noe som betyr at den illustrerer tidens forestilling om raseforskjeller som en slags avgrunn og at svarte og hvite aldri vil kunne forstå og identifisere seg med hverandre fullt ut.

			Kunzrus forord leder til et annet spørsmål: Kan det være at gapet han beskriver har funnet andre former i våre dager? At den kan leses som et speilbilde? 

			For tror vi ikke at vi har kommet langt siden 1962? At vi evner å forstå og identifisere oss med hverandre på tvers av hudfarge og tro? 

			Noen vil nok hevde at det er naivt. Særlig i de kretsene som er drivere for polariserende identitetspolitikk. Høyrepopulister vinner frem med programmer som langt på vei hviler på etnisk nasjonalisme, mens progressive krefter speilvender de samme ideene der identitet hviler på hudfarge og essens snarere enn individuelle egenskaper. I dag uroer mange seg over at verden går i revers, at ideer som dominerer debatter og nyhetsbildet trekker folk fra hverandre og ikke nærmere hverandre. 

			Hvem ville trodd?

